Hart van sonde, hart van verlossing - Kruispad e-tydskrif
Glo jy hierin? Glo jy in die gekruisigde, maar ook opgestane Here wat in jou plek kom sterf het, sodat jy weer kan lewe? Gaan lewe hierdie waarheid in ’n wêreld wat dit ongelooflik vind.
deur ds Karel Steyn
Lees Jesaja 52:13 tot 53:12.
Die mens is dwaas
Aan die eenkant is dit dalk skokkend, maar tog ook nie: Vir die mensdom is die gedagte van ’n God wat in ’n persoonlike verhouding met jou staan net só geloofwaardig as ’n haas wat eiers bring. Dit klink vir die wêreld se ore soos onsin dat daar ’n God is wat sy plek as God sal opoffer om die mense, wat sy plek wil inneem, te bevry van hierdie drang om god te speel. Tog is die dwaasheid van die mensdom die wysheid van die uur waarin die dienaar van God, Jesus Christus, gekruisig word.
Lees die teksgedeelte en hoor hoe word hierdie menslike dwaasheid en Goddelike wysheid in Jesaja beskryf. Jesaja tree as ’n profeet op en hy moet aan die volk bekend maak wat die Here se plan met sy volk is. Toe Jesaja hierdie boodskap aan die volk gebring het, was die volk in ballingskap weens hul ongehoorsaamheid aan God. Die Here wou die volk deur hierdie woorde troos en maak aan hulle bekend hoe hierdie ballingskap tot ’n einde gaan kom. God gaan hulle nie net uit die fisiese ballingskap red nie, maar uit die geestelike ballingskap waarin hulle vasgevang is!
Die hart van sonde
Reeds vroeg in die boek Jesaja begin God om aan ons die hart van die sonde bekend te maak en wanneer ons na hierdie paar verse luister, dan hoor ons dit ook. God begin hierdie gedeelte deur te sê wie God se Kneg of Dienaar is. Hiermee wys God nie na ’n mens nie, maar na die Mens – Hy wys ons na Jesus Christus wat God se koninkryk aan die wêreld moes kom bekend maak.
Die hart van verlossing
In die middel van hierdie gedeelte word die vraag gevra: “Wie sal ons glo as ons hiervan vertel? Wie sal die mag van die Here hierin kan raaksien?” (Jesaja 53:1) Ja, Christus het nie gekom soos ’n boom wat langs ’n waterstroom geplant is nie, maar soos ’n plant wat in droë grond wortel skiet. Hy het in ’n onvrugbare, droë wêreld Mens en Verlosser kom word, sodat Hy aan ons stromende lewende water kon bied.
Die wêreld glo nie
Ondanks alles bly hierdie vraag staan: “Wie sal ons glo as ons hiervan vertel?”, want die wêreld glo nie! Vir die wêreld is die gedagte van ’n haas wat sjokolade-eiers bring meer aanvaarbaar en geloofwaardig as die boodskap van die gekruisigde, opgestane God wat die mens se plek kom inneem, sodat die mens se strewe na God se plek vergewe kan word.
Glo jy hierin? Glo jy werklik in die gekruisigde, maar ook opgestane Here wat in jou plek kom sterf het, sodat jy weer kan lewe? ’n Gelooflike waarheid vir elke kind van God! Jou Here het vir jou tot sonde geword. Hy het vir jou gesterf, sodat jy kan leef! Gaan lewe hierdie waarheid in ’n wêreld wat dit ongelooflik vind.
Jy kan ook ’n Bybelstudie oor hierdie gedeelte doen, hier.